Assange kan bli trumfkort for Ecuadors president
Correa kan bruke Assange til å irritere USA og styrke sin innenrikspolitiske stilling, ble det sagt torsdag. Assange dukket tidligere i uken opp på Ecuadors ambassade i London og ba om å få politisk asyl. Anmodningen kom etter at britisk høyesterett hadde bestemt at Assange kan utleveres til Sverige, der han er etterlyst for seksuelle overgrep. Assange frykter at svenskene vil sende ham videre til USA, der hans støttespillere hevder han risikerer dødsstraff.Høyreorienterte krefter i USA har ifølge nettstedet Wired krevd at Assange må bli henrettet, fordi han har lekket følsomme amerikanske dokumenter. Dette sidestilles med spionasje, men ingen spion er blitt henrettet i USA siden ekteparet Ethel og Julius Rosenberg i 1953. President Correa tror likevel at Assanges liv kan være i fare. - Ecuador forsvarer retten til liv, og vi må vurdere om det foreligger en trussel mot Julian Assanges liv, sier den venstreorienterte ecuadorianske statssjefen til nyhetsbyrået AFP. - Vi må vurdere om han er blitt behandlet i samsvar med lovens ånd og bokstav. Ecuador avviser forfølgelse på politisk grunnlag, fortsetter presidenten, som selv er blitt anklaget for å stå bak politisk motiverte brudd på pressefriheten.I en av de mest kjente sakene ble tre sjefer i Quito-avisen El Universal i fjor dømt til tre års fengsel for å ha anklaget Correa for «forbrytelser mot menneskeheten» under et mytteri i Ecuadors politi. Presidenten ble tilkjent en erstatning tilsvarende over 235 millioner kroner. Correa har sagt at han vil ta den tiden han trenger for å avgjøre om Assange skal få politisk asyl. - Dette arbeidet vil bli tatt på aller største alvor og bli gjennomført på absolutt ansvarlig vis, understreker han. Utenfor den ecuadorianske ambassaden i London holdt en enslig politimann vakt torsdag. Forbipasserende var mer opptatt av vindusutstillingene i det fasjonable magasinet Harrods tvers over gata og brydde seg tilsynelatende lite om det diplomatiske dramaet rundt Julian Assange.
Julian Assange har gode sjanser til å få asyl i Ecuador, sier politiske analytikere. De mener WikiLeaks-grunnleggeren kan bli et trumfkort for den ecuadorianske presidenten Rafael Correa.